ทุนสำรองลดฮวบ1,600ล้าน
ทุนสำรองลดฮวบ ผลพวงบาทอ่อนค่า ธนาคารกลางหลายชาติกระอักค่าเงินอ่อนเกิน
15 ส.ค. 2558

ทุนสำรองลดฮวบ ผลพวงบาทอ่อนค่า ธนาคารกลางหลายชาติกระอักค่าเงินอ่อนเกิน
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 7 ส.ค. 2558 อยู่ที่ 1.553 แสนล้านเหรียญสหรัฐ หรือราว 5.46 ล้านล้านบาท ลดลงถึง 1,600 ล้านเหรียญสหรัฐ หรือราว 5.6 หมื่นล้านบาท หากคิดอัตราแลกเปลี่ยนปัจจุบันที่ 35.20 บาท/เหรียญสหรัฐ ขณะที่ฐานะซื้อเงินตราต่างประเทศล่วงหน้าสุทธิ อยู่ที่ 1.79 หมื่นล้านเหรียญสหรัฐ เพิ่มขึ้นจากสัปดาห์ก่อน 300 ล้านเหรียญสหรัฐ ส่งผลให้ทุนสำรองระหว่างประเทศสุทธิลดลงอยู่ที่ 1.732 แสนล้านเหรียญสหรัฐ 
นักวิเคราะห์ตลาดเงินของธนาคารพาณิชย์ ระบุว่า สาเหตุที่ทุนสำรองของประเทศลดลงค่อนข้างมากในสัปดาห์นี้น่าจะเป็นผลจากการตีค่าสินทรัพย์ในทุนสำรองฯ จากเงินบาทและทองคำ มาอยู่ในรูปเงินเหรียญสหรัฐแล้วมีมูลค่าลดลง เนื่องจากเงินบาทอ่อนค่าลง อย่างต่อเนื่องเมื่อเทียบกับเงินเหรียญสหรัฐ
ขณะที่ราคาทองคำในตลาดโลกก็มีแนวโน้มลดต่ำลงต่อเนื่องเช่นกัน บวกกับช่วงนี้นักลงทุนต่างชาติขายสุทธิในตลาดหุ้นและตลาดพันธบัตรไทย นำเงินบาทมาแลกเป็นเงินเหรียญสหรัฐออกไปบ้าง
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ปัจจุบันอยู่ที่ 1.506 ล้านล้านบาท ลดลง 3.4 หมื่นล้านบาท จากสัปดาห์ก่อนหน้าที่ 1.539 ล้านล้านบาท สะท้อนสภาพคล่องในระบบที่ปรับลดลงตามความต้องการใช้จ่ายที่ลดลงจากภาวะเศรษฐกิจชะลอตัว
ทั้งนี้ ภาวะเงินสำรองระหว่างประเทศที่ปรับตัวลดลงเป็นสิ่งที่ธนาคารกลางในหลายประเทศตลาดเกิดใหม่กำลังเผชิญอยู่ เนื่องจากค่าเงินของประเทศตลาดเกิดใหม่ลดลงอย่างต่อเนื่องตามแนวโน้มที่ธนาคารกลางสหรัฐเตรียมขึ้นอัตราดอกเบี้ยในปลายปีนี้ และยิ่งอ่อนค่าลงมากขึ้นอีก หลังจากธนาคารกลางจีนปรับลดค่าเงินหยวนลงรวมถึง 4.56% ตลอดช่วง 4 วันที่ผ่านมา
รอยเตอร์สรายงานว่า ทุนสำรองระหว่างประเทศของมาเลเซียลดลงต่ำกว่าระดับ 1 แสนล้านเหรียญสหรัฐแล้ว เป็นการต่ำสุดในรอบ 5 ปี เนื่องจากธนาคารกลางมาเลเซียต้องใช้เงินเข้าพยุงไม่ให้เงินริงกิตอ่อนค่าลงมากเกินไป หลังจากอ่อนค่าลงต่ำสุดในรอบ 17 ปี ส่วนธนาคารกลางอินโดนีเซียจับตาดูแลค่าเงินรูเปียห์ที่อ่อนค่าสุดในรอบ 17 ปี ไม่ให้ผันผวนมากเกินไป